|  |
| --- |
|   |

Vår ref: 18/04583-1

Dato: 12.10.2018

# Barentsguovllu Risttalaš girkuid ráđi oktasaš čoahkkima oasseváldiid (BRGR) cealkámuš

Anár, Suopma

10.10.2018

Mii fertet dál dahkat buorádusa!

Min reivves Árktalaš ráđi presidentii 2017 geasi BRGR bivddiimet Árktalaš ráđi meannudit Árktalaš guovllu stuorát árvvuin go dušše vejolaš energiijagáldun. Maŋŋel go parlameantagaskasaš panela dálkkádatrievdamiid birra (Inter-govermental Panel on Climate Change (IPCC)) almmuhii raporttas 2018 golggotmánu, lea min mielas vel čielgasit ahte máilbmi ferte geavahišgoahtit ráidnasit energiija ja min eallinvuohki ja birgejupmi ferte šaddat guoddilaš. Mii ipmirdit ahte dat gáibida garra mearrádusaid. Dan dihte mii bivdit ahte min politihkkarat fertejit dál dahkat mearrádusaid eaige vuordit.

BRGR muittuha min politihkkariid ahte buohkat, muhto erenoamážit Sámit ja eará álgoálbmogat geat ásset Árktalaš guovllus, dál juo gillájit dálkkádatrievdamiid dihte. Dálkkádatrievdamat billistit sihke álgoálbmogiid vejolašvuođaid joatkit sin árbevirolaš eallinvugiin, ja billistit birgenlági sidjiide geat juo ellet geafivuođas, goikkádaga, dulvviid ja meara loktaneami dihte globála lulliguovlluin; olbmot geain lea unnimus sivva dan dillái masa máilbmi dál lea ollen. Dál sii maid fertejit leat oassin gávdname guoddilaš čovdosiid buohkaide. Mii buohkat dárbbašit doaivaga ja dáhtu rievdademiide.

Risttalažžan leat mii bassi álbmot geat eat leat gohččojuvvon dušše váldit vára, muhto maid buressivdnidit Ipmila sivdnádusaid (1 Pet 2,9). Mii leat gohččojuvvon biehttalit jurddašeamis dušše midjiide alcceseamet ávkki, sihke ovttaskas olbmožin ja fitnodagaid, riikkaid ja riikkaidgaskasaš jođiheamis. Risttalašvuohta lea vuosttažettiin Jesus Kristusa oaffaruššan “máilmmi eallima dihte” (ortodoksa liturgiija). Seamma ládje fertet maid mii oaffaruššat min eallinvuogi ja materialisttalaš opmodaga boahttevaš buolvvaid dihte.

Sámit geat leat álgoálbmot dán guovllus Eurohpás ja geaid ovddasteaddjit leat oassin dán čoahkkimis, ellet lagas ja erenoamáš oktavuođas luondduin. Álgoálbmogiid oainnut, máhttu ja vásáhusat leat dehálaččat min oktasaš barggus duostut dálkkádatrievdamiid. Mis lea buohkain ollu oahppat dán jurddašeamis.

Bisma Olav Øygard

Davvi-Hålogalándda bismagoddi, Norga

Barentsguovllu Risttalaš girkuid ráđi jođiheaddji

Barentsguovllu Risttalaš girkuid ráđđi (BRGR) lea Ruošša, Norgga, Ruoŧa ja Suoma Lutheralaš ja Ortodoksa girkuid davimus bismagottiid ekumenalaš fierpmádat.